जिए भोजपुरी ! बाकिर जिए त जिए कइसे?
भोजपुरीए ना हिन्दीओ पत्रिकन के प्रकाशन आजुकाल्हु मुश्किल हो गइल बा काहे कि एक त लोग पढ़े के आदत छोड़ दिहले बा आ दोसरे किताब खरीदे के.रोजरोज के खरचे जुटावल जब मुश्किल बनल होखे त किताब आ पत्र-पत्रिकन के के खरीदो. बाकिर सवाल बा कि भोजपुरी में प्रकाशन के बढ़ावा दिहलो जरूरी लागत बा. भोजपुरी के अधिका लिखनिहारन के नेट इस्तेमाल करे ना आवे आ जेकरा आवे ला ओहमें से अधिका लोग के भोजपुरी लिखे ना आवे. जोगावे के जरूरत बा भोजपुरी के लिखनई के, त प्रिंट प्रकाशन वेब प्रकाशन से अधिका जरूरी बा.एही सब के मद्दे नजर सोचत बानी कि भोजपुरी के एगो पत्रिका के प्रकाशन शुरू कइल जाव जवन बिना कवनो दाम के लोग का घरे डाक से भेज दिहल जाव.
सवाल उठत बा कि बिना दाम के पत्रिका छपवावे, पठवावे के खरचा कइसे निकली? एह पर बाद में सोचब.पहिले त हम ई जानल चाहब कि भोजपुरी पत्रिका पढ़े के सवख कतना लोग के बा. कम से कम एक हजार सदस्य मिलस तबहिये प्रकाशन शुरू कइल जा सकी वइसे लक्ष्य रही एक लाख सदस्य के. अगर सदस्यन के गिनिती निकहा हो जाई त विज्ञापन आ स्पान्सरशिप से खरचा निकाले के सोचल जा सकेला. पहिले त माँग देखे के बा, माँग रही त बाजारो बनावल जा सकेला.
भोजपुरी के बढ़ावे में ना, त कम से कम बढ़ावा देबे में हमेशा से “आपन बिरगंज” लागल रही . एहसे दू गो फैसला कइले बानी. एक त हर साल कुछ प्रकाशित किताबन के इनाम देबे के आ एगो भोजपुरी पत्रिका निकाले के. साल 2017 तक में भोजपुरी किताबन के प्रकाशक एह इनाम ला अपना प्रकाशित किताब के एक प्रति आ ओकर टाइप कइल साफ्ट काॅपी हमरा के भेज सकेलें. जवना किताब के इनाम ला चुनल जाई ओकरा प्रकाशक के 2100/- एकइस सौ रुपिया से ले के 21000/- एकइस हजार रुपिया तक के इनाम दिहल ज सकेला आ पुरस्कृत किताब के साफ्ट काॅपी दुनिया भर के भोजपुरी पढ़निहारन ला एकर कवनो सहयोगी वेबसाइट पर उपलब्ध करा दिहल जाई. हमार फैसला अंतिम होखी आ ओह पर कवनो विवाद ना कइल जा सके काहे कि हम कवनो शुल्क नइखी मांगत, ना ही समाज से चंदा बटोरे के कवनो योजना बा.
ईमेल – aapanbirgunj@gmail.com
bho_Deva bho_Deva bho_Deva bho_Deva zho_Hant